b'\n_START_ARTICLE_\nPratunam\n_START_PARAGRAPH_\nPratunam (thaiksi \xe0\xb8\x9b\xe0\xb8\xa3\xe0\xb8\xb0\xe0\xb8\x95\xe0\xb8\xb9\xe0\xb8\x99\xe0\xb9\x89\xe0\xb8\xb3) on kortteli Ratchathewin kaupunginosassa Bangkokissa Thaimaassa, jonne ovat keskittyneet kaupungin suurimmat vaatemarkkinat. Pratunam tarkoittaa kanavan sulkuporttia._NEWLINE_Pratunamin markkinat ovat auki ymp\xc3\xa4ri vuorokauden. Ne sijaitsevat Ratchaprarop ja Petchaburi -katujen risteyksess\xc3\xa4. Markkinat ovat laajentuneet aikojen kuluessa ymp\xc3\xa4r\xc3\xb6iville kaduille. Pratunam on kaupungin edullisimpia ostospaikkoja. Vaatteiden lis\xc3\xa4ksi myyt\xc3\xa4v\xc3\xa4n\xc3\xa4 on laukkuja, reppuja, kelloja ja k\xc3\xa4sity\xc3\xb6tuotteita. Alueella asuu paljon intialaisia ja pakistanilaisia, jotka ovat perinteisesti toimineet r\xc3\xa4\xc3\xa4t\xc3\xa4lein\xc3\xa4 ja vaatekauppiaina._NEWLINE_Petchaburi-kadulla sijaitsee Bangkokin suurin tietokonekauppakeskus Panthip Plaza. Thaimaan korkein rakennus Baiyoke Tower II (88 kerrosta, 304 m), jossa toimii hotelli Baiyoke Sky, on sekin Pratunamissa. Muita hotelleja alueella ovat Indra Regent, Baiyoke Suite Hotel ja Amari Watergate. L\xc3\xa4himm\xc3\xa4lle ilmajunarata-asemalle (Chit Lom) on matkaa melkein kilometri.'